Edgar Chagwa Lungu (gebore op 11 November 1956) is 'n Zambiese politikus wat van Januarie 2015 tot Augustus 2021 die president van Zambië was. Onder president Michael Sata het Lungu as Minister van Justisie en Minister van Verdediging gedien. Na die dood van Sata in Oktober 2014 is Lungu as kandidaat van die regerende Patriotiese Front verkies in 'n Konvensie van die Patriotiese Front in Kabwe vir die presidensiële verkiesing in Januarie 2015, wat sou bepaal wie die res van die termyn van Sata sou uitdien. In die verkiesing het hy die opposisie-kandidaat Hakainde Hichilema net-net verslaan en op 25 Januarie 2015 die amp aanvaar. Lungu is vir 'n volle presidensiële termyn verkies tydens die verkiesing in Augustus 2016, nadat hy Hichilema weereens naelskraaps verslaan het. Hichilema het aanvanklik die uitslag van die verkiesing betwis en 'n saak by die konstitusionele hof aanhangig gemaak om die uitslag tersyde te stel. Op 5 September het die hof die saak egter van die hand gewys. Lungu is op 13 September 2016 vir sy eerste volle termyn ingehuldig. Hy verloor die presidensiële verkiesing van 2021 vir die jarelange teenstander Hakainde Hichilema.